**OSNOVNE INFORMACIJE ZA BIRAČE U INOSTRANSTVU**

Centralna izborna komisija BiH je na sjednici, održanoj 8. maja 2018. godine, donijela Odluku o raspisivanju i održavanju Općih izbora u Bosni i Hercegovini 2018. godine.

Izbori će se održati u nedjelju, 7. oktobra ove godine.

Neposredni izbori su raspisani za:

* Predsjedništvo Bosne i Hercegovine,
* Predstavnički dom Parlamentarne skupštine Bosne i Hercegovine,
* Predstavnički dom Parlamenta Federacije Bosne i Hercegovine,
* Narodnu skupštinu Republike Srpske,
* Predsjednika i potpredsjednike Republike Srpske i
* Skupštine kantona u Federaciji Bosne i Hercegovine.

**Ukupan broj birača upisanih u Centralni birački spisak sa stanjem na dan 7. maja 2018. godine u 24:00 sata je 3. 381.963.**

**Rok za registraciju birača iz inostranstva je 24. juli 2018. godine.** Birački spisak se zaključuje 23. avgusta 2018. godine.

Birači iz inostranstva, odnosno oni koji će se u vrijeme izbora naći u inostranstvu, mogu se registrirati da glasaju putem pošte, odnosno u DKP-ima BiH ako tamo Centralna izborna komisija Bosne i Hercegovine bude otvarala biračka mjesta.

Već su poznati obrasci PRP1 i PRP2.

Svim osobama koje su bile registrirane da glasaju iz inostranstva na zadnjim izborima 2016. godine, Centralna izborna komisija Bosne i Hercegovine će na adrese uputiti obrasce PRP2 koje su dužni popuniti i uz priloženu kopiju jednog od važećih identifikacionih dokumenata dostaviti do 24. jula u Centralnu izbornu komisiju Bosne i Hercegovine. Oni mogu i sami već sada, ne čekajući da prime obrazac PRP2, preuzeti obrazac PRP1 sa naše web stranice, popuniti isti i uz popunjen obrazac priložiti kopiju jednog od važećih identifikacionih dokumenata, te dostaviti u Centralnu izbornu komisiju Bosne i Hercegovine. Međutim, kako dolazi sezona godišnjih odmora, ukoliko ove osobe godišnji odmor provode u Bosni i Hercegovini mogu se registrirati i u Bosni i Hercegovini bilo da dođu lično ili da dokumentaciju dostave putem pošte, maila ili preko druge osobe. **Bitno je da to učine do 24. jula 2018.godine!** Isti rok je i za one koji nisu bili registrirani da glasaju iz inostranstva na zadnjim izborima a to pravo žele iskoristiti za ove izbore. Ove osobe također koriste obrazac PRP1 u čijem sastavu je i uputstvo kako popuniti i koju dokumentaciju obezbjediti i na koji način dostaviti u Centralnu izbornu komisiju Bosne i Hercegovine. U uputstvu su date upute da to mogu uraditi i elektronskim putem na mail adresu *prijavapp@izbori.ba* , na fax broj: 251-333 ili 251-334 ili na adresu Izbori u BiH, Poštanski pretinac 451, 71000 Sarajevo. Za sve svakako važi da to mogu učiniti lično u sjedištu Centralne izborne komisije Bosne i Hercegovine, ukoliko u ovom periodu budu u BiH, tačnije do 24. jula.

**Veoma je važno da potpis na obrazcu,odgovara potpisu na ličnom dokumentu koji je kopiran ili skeniran i dostavljen uz obrazac.**

Centralna izborna komisija Bosne i Hercegovine je otvorila i dvije telefonske info linije putem kojih se mogu dobiti sve potrebne dodatne informacije ili pojašnjenja u vezi sa registracijom birača. Brojevi onfo linija su: **0038733/251-331 i 0038733/251-332.** Ove info linije su aktivne radnim danima u periodu od 8:00 do 16:00 sati.

* Provjera statusa obrade prijave može se izvršiti i putem E-mail adrese: Info@izbori.ba
* Bitno je još istaći da će svi birači koji budu registrirani za glasovanje putem pošte glasačke pakete dobiti preporučeno, na koji način nastojimo osigurati bržu i sigurniju dostavu glasačkih paketa.

Neke od mogućih situacija:

- Osobe koje imaju važeću CIPSOVU ličnu kartu i žele glasati putem pošte ili u DKP-u BiH, potrebno je da popune i potpišu obrazac PRP1, da zaokruže PRIVREMENI BORAVAK IZVAN BIH, kopiraju ličnu kartu i dostave na mail adresu prijavapp@izbori.ba, ili na druge načine koji su već navedeni.

- Osobe koje se nalaze na popisu stanovništva iz 1991. godine, a nikad nisu vadile ličnu kartu i nalaze se izvan BiH, popunjavaju i potpisuju obrazac PRP1, u obrascu zaokružuju status izbjeglog lica, ako imaju važeći BH pasoš treba da ga kopiraju i dostave kao dokaz identiteta i državljanstva.Ukoliko nemaju ni BH pasoš, u tom slučaju kopiraju važeći dokument države u kojoj borave i moraju dostaviti i uvjerenje o BH državljanstvu koje nije starije od 6 mjeseci.**Obavezno voditi racuna o potpisu na obrascu!**

-Državljani BiH koji nisu na popisu stanovništva iz 1991.godine, ukoliko nikada nisu vadili ličnu kartu, ne mogu se registrovati za izbore jer nemaju prijavljeno prebivalište u BiH. Registraciju mogu obaviti samo u slučaju da izvade ličnu kartu prije isteka procesa registracije.

- Ukoliko je osoba mjenjala adresu stanovanja poslije zadnjih izbora, potrebno je da ponovo izvrši svoju registraciju popunjavanjem obrasca PRP1 i zajedno sa kopijom važećeg dokumenta putem emaila isto dostavi Centralnoj izbornoj komisiji Bosne i Hercegovine.

Svi birači koji se izjasne da glasaju lično u DKP-ima Bosne i Hercegovine, ukoliko ne bude dovoljan broj zainteresiranih da glasaju u određenom DKP-u Bosne i Herecgovine, Centralna izborna komisija BiH će takvim biračima glasačke pakete dostaviti putem pošte i putem pošte mogu glasati**.**

***INFORMACIJA – BIRAČI IZVAN BOSNE I HERCEGOVINE***

***Ako privremeno boravite izvan BiH*** *i posjedujete važeće identifikacione dokumente BiH, dokumenti koje trebate dostaviti su:*

* *popunjen i svojeručno potpisan obrazac prijave za glasanje izvan BiH PRP-1,*
* *kopiju jednog od tri važeća dokumenta – lična karta ILI vozačka dozvola ILI pasoš BiH.*

***Ako ste izbjeglica, a ne posjedujete važeće dokumente BiH*** *(ličnu kartu ili vozačku dozvolu), dokumenti koje trebate dostaviti su:*

* *popunjen i svojeručno potpisan obrazac prijave za glasanje izvan BiH PRP-1,*
* *dokument za dokazivanje državljanstva BiH (uvjerenje o državljanstvu BiH, ne starije od 6 mjeseci ILI kopiju važećeg pasoša BiH)*
* *dokument za dokazivanje identiteta sa fotografijom (kopiju važećih isprava izdatih od strane zemlje domaćina ILI kopiju izbjegličkog kartona izdatu od vlade zemlje domaćina ili druge međunarodne organizacije)*
* *dokaz o prebivalištu u BiH – kopija potvrde o prebivalištu ili kopija lične karte u cijelosti iz 1991. godine*

*Izbjegle osobe koje su već upisane u Centralni birački spisak za glasanje izvan BiH dostavljaju samo prijavni PRP-1 obrazac i jedan od identifikacionih dokumenata sa fotografijom.*

*Ukoliko ne dostavite dokaz o prebivalištu, Centralna izborna komisija BiH će provjeriti da li se nalazite na popisu stanovništva iz 1991. godine. Ako se budete nalazili na popisu iz 1991. godine, bit ćete upisani u Centralni birački spisak za glasanje izvan Bosne i Hercegovine.*

***Obrazac PRP – 1 dostupan je:\****

*- na internet-stranici Centralne izborne komisije BiH [www.izbori.ba](http://www.izbori.ba) i*

*- internet-stranici državnih organa [www.mvp.gov.ba](http://www.mvp.gov.ba)*

*- u diplomatsko – konzularnim predstavništvima Bosne i Hercegovine,*

*- u klubovima i udruženjima građana Bosne i Hercegovine u inostranstvu,*

*- u kancelariji međunarodnih, vladinih i nevladinih organizacija koji rade na pitanju izbjeglica i pitanja migracija.*

***(\* napomena: obrazac PRP 1, utvrđen Pravilnikom o vođenju Centralnog biračkog spiska, namijenjen je za konkretne izbore-sadrži podatke o datumu održavanja izbora i rokove za dostavu, te je dostupan je po objavi izbora)***

**Dostava Obrasca PRP – 1**

*Popunjeni i potpisani obrazac PRP -1 je potrebno odštampati i dostaviti:*

* ***Putem e-maila:*** *Popunjen i potpisan obrazac PRP-1, sa kopijom važećih dokumenata, trebate skenirati i kao prilog poslati na e-mail adresu: prijavapp@izbori.ba*
* ***Putem faksa:*** *Popunjen i potpisan obrazac PRP-1, sa kopijom važećih dokumenata dostavite na faks: 0038733251333 i 0038733251334*
* ***Poštom:*** *Popunjen i potpisan obrazac PRP-1 sa kopijom važećih dokumenata dostavite na adresu: Centralna izborna komisija BiH, Danijela Ozme 7, 71000 Sarajevo, BiH.*
* ***Lično:*** *Popunjen i potpisan obrazac PRP-1 sa kopijom važećih dokumenata dostavite u Centralnu izbornu komisiju BiH na adresi: Danijela Ozme 7, 71000 Sarajevo, BiH*

***Ako ste izbjeglica ili privremeno boravite izvan zemlje, a upisani ste u Centralni birački spisak na prethodnim izborima***

* *Centralna izborna komisija BiH dostavit će vam, nakon raspisivanja izbora, obrazac PRP-2 na adresu koju ste naveli prilikom posljednje prijave za glasanje*
* *Popunjen i potpisan obrazac PRP-2 trebate dostaviti Centralnoj izbornoj komisiji BiH sa sljedećim dokumentima: kopija jednog od važećih dokumenata sa fotografijom (lična karta ILI vozačka dozvola ILI pasoš BiH)*
* *Ako ste izbjeglica iz BiH, umjesto prethodno navedenih dokumenata kao dokaz identiteta možete priložiti jedan od sljedećih dokumenata sa fotografijom: važeća isprava izdata od strane zemlje domaćina ILI izbjeglički karton izdat od vlade strane zemlje domaćina ILI druge međunarodne organizacije.*

***Dostava Obrasca PRP – 2***

* *Putem maila: Popunjen i potpisan obrazac PRP-2 sa kopijom važećih dokumenata trebate skenirati i kao prilog poslati na e-mail adresu:* *prijavapp@izbori.ba*
* ***Putem faksa:*** *Popunjen i potpisan obrazac PRP-2 sa kopijom važećih dokumenata dostavite na faks: 0038733251333 i 0038733251334*
* ***Poštom:*** *Popunjen i potpisan obrazac PRP-2 sa kopijom važećih dokumenata dostavite na adresu: Centralna izborna komisija BiH, Danijela Ozme 7, 71000 Sarajevo, BiH.*
* ***Lično:*** *Popunjen i potpisan obrazac PRP-2 sa kopijom važećih dokumenata dostavite u Centralnu izbornu komisiju BiH Danijela Ozme 7, 71000 Sarajevo, BiH.*

*Ukoliko obrazac PRP-2 ne bude stigao na vašu adresu, postupite kao da se prvi put prijavljujete za glasanje.*

*Svi podnosioci prijave mogu provjeriti rezultate obrade svoje prijave za glasanje izvan BiH putem dežurnog telefona ili e-maila:*

*E-mail:* *info@izbori.ba*

*Dežurni telefon:0038733251331 ili 0038733251332*

***Centralna izborna komisija BiH obavještava i poziva sve birače koji žive izvan Bosne i Hercegovine da se prijave kako bi ostvarili svoje biračko pravo.***